En o sieglo XIII a Republica de Chenova prenió o control d'estas colonias, controlando o comercio d'a Mar Negra por dos sieglos. Tamién en o sieglo XIII os territorios d'o Thema de Khersón no ocupatos por os chenoveses s'organizoron como o Principato de Teodoro con capital en Doros y a primerías part de l'Imperio de Trapisonda. As zonas interiors yeran baixo control d'o Khanato d'a Horda d'Oro, scisión de l'Imperio Mongol. En as zonas interiors se creyará una nueva identidat etnica arredol d'un nuclio poblacional cumán gobernato por una clase dirichent d'orichen mongol y de relichión musulmana, os tartres de Crimea. En o sieglo XIII Frai Haitón menciona como "Tierra Gazera" en La Flor de las Ystorias d'Orient probablement a tota a peninsula de Crimea, car os chenoveses no perdioron ixas colonias en tiempos de l'Imperio Mongol y d'o Khanato d'a Horda d'Oro y las mantenioron dica que l'Imperio Otomán las invadió con a intención de tener continuidat territorial con o Khanato de Crimea.